เตือนประชาชนบริโภคหมูที่ปรุงสุก ป้องกันอันตรายจากโรคไข้หูดับ
นายพงศ์รัตน์ ภิรมย์รัตน์ ผู้ว่าราชการจังหวัดอุบลราชธานี เปิดเผยว่า กรมควบคุมโรค  เตือนให้ระมัดระวังโรคไข้หูดับ ซึ่งเกิดจากเชื้อแบคทีเรีย “สเตรฟโตคอกคัส ซูอิส” ที่อาศัยอยู่ในระบบทางเดินหายใจและในเลือดของหมู เชื้อแบคทีเรียเหล่านี้ติดต่อถึงคนได้ โดยสาเหตุหลัก  เกิดจากการบริโภคเนื้อหมูดิบ หรือเลือดหมูสดที่มีแบคทีเรียที่ปะปนอยู่ เมื่อบริโภคเข้าไป จะมีอาการเกิดขึ้นอย่างฉับไว เช่น มีไข้สูง ปวดหัวอย่างรุนแรง อาเจียน ถ่ายเหลว คอแข็ง หูจะไม่ได้ยิน ถ้ามีอาการลุกลามขึ้นไปเรื่อยๆ อาจจะหูหนวกถาวรถ้าไม่รีบรักษาและถ้าเชื้อแบคทีเรียเข้าไปสู่กระแสเลือด จะทำให้ติดเชื้อในกระแสเลือดและเป็นสาเหตุของการเสียชีวิตต่อไป  โดยตั้งแต่เดือนมกราคม 2565 เป็นต้นมา พบผู้ป่วยด้วยโรคไข้หูดับแล้วจำนวน 25 คนทั่วประเทศ  เพื่อป้องกันโรคไข้หูดับเข้าสู่ร่างกาย ขอให้ผู้ที่ทำงานในโรงฆ่าสัตว์ หรือจำหน่ายเนื้อหมูตามแผงต่างๆ ควรสวมถุงมือพลาสติกทุกครั้งเมื่อมีการสัมผัสเนื้อหมู หรือเลือดหมูและล้างมือเป็นระยะ ส่วนผู้บริโภค ต้องรับประทานหมู หรือเลือดหมูที่ปรุงสุก และการเลือกซื้อหมูมาบริโภค  ควรใช้ที่คีบอาหาร หรือถุงมือพลาสติกที่เตรียมไว้ในการหยิบจับและควรรีบล้างมือ อุปกรณ์ที่เราใช้คีมจับหมู ควรแยกจากอุปกรณ์ที่เราใช้รับประทานอาหารเข้าปาก ซึ่งจะเป็นการปกป้องกันโรคไข้หูดับได้